2018 — 2024-yillarda jazoni ijro etish muassasalari faoliyatini rivojlantirish chora-tadbirlari dasturini tasdiqlash to‘g‘risida

O‘zbekiston Respublikasi Prezidentining “Ichki ishlar organlarining ozodlikdan mahrum etish bilan bog‘liq bo‘lgan jazolarni ijro etish sohasidagi faoliyatini tubdan takomillashtirish chora-tadbirlari to‘g‘risida” 2017-yil 11-avgustdagi PQ-3200-son qaroriga muvofiq Vazirlar Mahkamasi qaror qiladi:
 1. Quyidagilarni o‘z ichiga oluvchi 2018 — 2024-yillarda jazoni ijro etish muassasalari faoliyatini rivojlantirish chora-tadbirlari dasturi (keyingi o‘rinlarda Dastur deb ataladi) tasdiqlansin:
 2018 — 2022-yillarda jazoni ijro etish muassasalari va ularning tashkilotlari ishlab chiqarish quvvatlarini rivojlantirish va texnik jihatdan qayta jihozlash chora-tadbirlari 1-ilovaga muvofiq;
 Jazoni ijro etish muassasalarining budjet mablag‘lari hisobiga qoplanadigan kommunal xarajatlarini bosqichma-bosqich ishlab chiqarish mablag‘lari hisobiga qoplash bo‘yicha 2019 — 2024-yillarga mo‘ljallangan prognoz rejasi 2-ilovaga muvofiq;
 Jazoni ijro etish muassasalarining xarajatlarini bosqichma-bosqich ishlab chiqarish mablag‘lari hisobiga qoplash bo‘yicha 2020 — 2024-yillarga mo‘ljallangan prognoz rejasi 3-ilovaga muvofiq.
 2. Jazoni ijro etish muassasalari va ularning tashkilotlarida ishlab chiqariladigan mahsulotlar ro‘yxati 4-ilovaga muvofiq ma’lumot uchun qabul qilinsin.
 3. O‘zbekiston Respublikasi Ichki ishlar vaziriga Jazoni ijro etish bosh boshqarmasining asoslangan taklifiga asosan O‘zbekiston Respublikasi Ichki ishlar vazirining buyrug‘i bilan Dasturga o‘zgartirish kiritish huquqi berilsin.
 4. Davlat va xo‘jalik boshqaruvi organlari va boshqa tashkilotlarga o‘z moddiy-texnik bazasini yaxshilashga bo‘lgan ehtiyojni jazoni ijro etish muassasalari va ularning tashkilotlarida ishlab chiqariladigan mahsulotlar hisobiga qondirish masalasini ko‘rib chiqish tavsiya etilsin.
 5. Belgilansinki, mazkur qarorda nazarda tutilgan chora-tadbirlarni amalga oshirish bilan bog‘liq xarajatlar O‘zbekiston Respublikasi Ichki ishlar vazirligi Jazoni ijro etish bosh boshqarmasining Markazlashtirilgan jamg‘armasi mablag‘lari, jazoni ijro etish muassasalari va ularning tashkilotlari mablag‘lari hamda qonunchilik hujjatlarida taqiqlanmagan boshqa manbalar hisobidan amalga oshiriladi.
 6. O‘zbekiston Respublikasi Ichki ishlar vazirligi jazoni ijro etish muassasalari va ularning tashkilotlarining ishlab chiqarish faoliyatini rivojlantirish va kelgusida ularning daromadlarini izchil oshirish borasida amalga oshiladigan ishlar ijrosini har chorak yakuni bo‘yicha tanqidiy tahlil qilsin hamda yo‘l qo‘yilgan kamchiliklarni bartaraf etish yuzasidan qo‘shimcha chora-tadbirlar ko‘rilishini ta’minlasin.
 7. Mazkur qarorning bajarilishini nazorat qilish O‘zbekiston Respublikasi ichki ishlar vaziri P.R. Bobojonov zimmasiga yuklansin.